Vyf treë vorentoe, tien agteruitAllister Coetzee (Twitter) Die Springbokafrigter, Allister Coetzee, sê hy wil eers kyk wat fout gegaan het in Saterdag se toets in die Rugbykampioenskap toe die All Blacks die Bokke met 57-0 in Albany verneder het voordat daar oorhaastige besluite geneem word. Waarna wil hy kyk? Hoe die Bokke agt drieë afgestaan het, hoe hulle die eerste keer in die afgelope 107 toetse nie ŉ punt kon aanteken nie; of hoe hulle 33 duikslae verbrou het en hoe hulle besit in vyf lynstane (met straks een van die beste slotpare in wêreldrugby) afgestaan het: of hoe die All Blacks hul grootste telling nog teen die Bokke geëwenaar het, en hoe die All Blacks met die grootste telling nóg (31-0) met rustyd voorgeloop het? Kom ons maak dit nog makliker: Die All Blacks het in die afgelope vyf jaar in 11 toetse die Bokke tien keer geklop, 331 punte aangeteken en net 172 afgestaan, met ŉ gemiddelde telling van 30-15. Die All Blacks het in die afgelope drie toetse met Coetzee aan die stuur 113 punte aangeteken en net 30 punte afgestaan. Hulle het in die proses 23 drieë gedruk en die Bokke kon net een keer hul doellyn oorsteek. Daar word geskerm vir die onervare Bokke: verlede jaar toe die Bokke met 57-15 oorrompel is, het die Bok-spelers altesaam 615 toetse agter die blad gehad. Wat van onervare All Blacks soos Damian McKenzie (6 toetse), Rieko Ioane (7), Nehe Milner-Skudder (10), Kane Hames (3), Nepo Laulala (7), Scott Barrett (11), Ofa Tu-unganasi (8), Liam Squire (11), Lima Sopoaga (11) en Anton Lienert-Brown (17) wat Saterdag almal in die opdrafspan was of opgestuur is? Hoe is dit deur Suid-Afrika uitgebuit? Toe Nick Mallett se Springbokspan in 1998 die All Blacks se wêreldrekord van 17 opeenvolgende toetsoorwinnings geëwenaar het, het hulle in die laaste toets teen Engeland 372 toetse agter die blad gehad. Wat moet Raymond Rhule nog verkeerd doen om weggelaat te word? Is daar werklik nie ŉ beter skrumskakel as Francois Hougaard nie? Is Trevor Nyakane werklik van toetsgehalte? Wat het verkeerd geloop in die lynstane? Is die lostrio doeltreffend genoeg? As daar planne is om Vincent Koch (wat vir Saracens speel) as vaskopstut nader te trek, moet Ruan Combrinck, Cobus Reinach en Faf de Klerk en ander oorsese Bokke ook oorweeg word. Kom ons vergeet van Saru se president, Mark Alexander (en vroeër ook die uitvoerende hoof, Jurie Roux) se belaglike voorstel dat daar voortaan dalk twee Springbokspanne (een vir die Suidelike Halfrond en een vir die Noordelike Halfrond) gekies kan word. Kom ons kies eers een Springbokspan van werklike toetsgehalte.